USAs præsident Barack Obama tog onsdag imod spørgsmål om hvad som helst fra helt almindelige internetbrugere på den populære linkdelingstjeneste Reddit.

Præsidenten deltog i en af hjemmesidens »Ask Me Anything«-sessioner, og det førte ikke overraskende til problemer på sitet, der blev oversvømmet med brugere med det resultat, at mange ikke kunne tilgå siden.

Spørgsmålene til præsidenten var mange og meget forskellige, og da Obama på forhånd havde meddelt, at han kun havde en halv time til rådighed, nåede han langt fra at svare på alt.

Opskrift på øl

Alligevel kom præsidenten langt omkring med sine svar, og han nåede blandt andet at løfte sløret for en hidtil velbevaret hemmelighed: Opskriften på øllet, som brygges i Det Hvide Hus.

- Den (opskriften, red.) vil snart være ude, og jeg kan sige, at øllet er velsmagende, skrev han.

Der var også tid til mere seriøse svar. Barack Obama forklarede blandt andet, hvor svært det er at sende soldater i krig og om nødvendigheden af at kigge på den amerikanske forfatning med friske øjne. En forfatningsændring kan blive nødvendig, argumenterede præsidenten, fordi en højesteretsdom for et par år siden gjorde det tilladt for personer og selskaber at yde ubegrænset økonomisk støtte til de såkaldte PACs (Political Action Committees), som fører kampagne for eller imod politiske kandidater.

- På længere sigt tror jeg, at vi seriøst er nødt til at overveje at ændre forfatningen, skrev Barack Obama på Reddit.

Tak til de frivillige

For at dokumentere, at det vitterligt var præsidenten selv, der sad ved tasterne og besvarede spørgsmålene, skrev præsidentens valgkampagne om det på Twitter og offentliggjorde et billede af Obama, hvor han under et kampagnebesøg i staten Virginia sidder ved en bærbar computer.

Præsidenten gav på Reddit udtryk for, at - uanset om han genvælges eller ej 6. november - er der grund til at takke de mange frivillige, der fører kampagne for ham over hele USA. Og han understregede, at sociale medier som netop Reddit styrker den politiske debat og demokratiet.

- Jeg vil gerne takke alle, der har deltaget her i dag. Det er et eksempel på, hvordan teknologi og internettet kan give den slags samtaler, som styrker vores demokrati i det lange løb, skrev han.

Du kan se Obamas indsats på Reddit her